Kære dig, som læser med lige nu og måske overvejer et forløb hos Dansk Center for Neurocoaching. Jeg havde, sikkert ligesom dig, været igennem mange forskellige psykologer og lægesamtaler for ikke at snakke om negative kropslige symptomer og følelser før at neurocoaching kom min vej. Efter en voldtægt for 7 år siden, en international modelkarriere hvor spiseforstyrrelser var normalen, mønstre fra en far, hvor voldsomme psykiske og fysiske vredesudbrud var min hverdag, en vennekreds hvor sammenholdet var at drikke hjernen ud og fylde lungerne med røg, har jeg kæmpet for at finde min vej tilbage til mig selv. Disse uforløste traumer, negative overbevisninger og følelser indeni mig viste sig udadtil som angst, stress og depression. Jeg havde i mange år prøvet at bryde disse negative mønstre og overbevisinger indeni mig selv men uden vedvarende held. Min tankegang dengang var, at jeg bare skulle tage mig sammen, så gik det hele væk. Men endnu engang blev jeg ud af det blå ramt af et voldsomt angstanfald som endnu engang skulle vise sig at blive min hverdag i mange måneder. Jeg var til sidst et sted, hvor jeg ikke længere kunne se nogen udvej og jeg begyndte oprigtigt at tro på at der var noget galt med mig. Det hjalp ikke på denne overbevisning da det eneste min læge kunne foreslå mig, var en tur på psykiatrisk afdeling hvor det enten var indlæggelse eller medicin, fordi hun var bekymret for min tilstand. Jeg ved, at det var det bedste, ud fra hendes midler, som hun kunne tilbyde mig, men desværre fastholdte hun mig i denne dårlige cirkel, jeg var i, ved at behandle mig som et offer fremfor den intelligente, stærke og ressource dygtige kvinde jeg i virkeligheden er. Jesper var den første person hos Dansk Center For Neurocoaching som jeg kom i kontakt med og han gav mig allerede der håb om en bedre fremtid. Jeg blev ikke mødt med andet end forståelse og empati da jeg først ringede derud. Jeg valgte selv min neurocoach Pia ud fra hjemmesiden, og det har bare vist sig at være det helt rigtige match for mig. Allermest har jeg sat pris på hendes ærlighed, engagement og ikke mindst humor gennem hele processen, samt hendes evne til at videregive redskaber, viden og oplyse mig om roden til mine udfordringer. Jeg kan med hånden på hjertet sige, at jeg i dag har fundet mig selv. Den sunde kerne som jeg fremover vil dyrke endnu mere, der hvor mit selvværd vokser, som en stor rod i jorden under et træ. Der kommer stadig storm og blæst men nu ved jeg hvad jeg skal gøre. Jeg har alle de redskaber jeg skal bruge, lige ved hånden, og de ressourcer der skal til indeni mig. Neurocoaching gav mig kontrollen tilbage over mit eget liv, som jeg har indset kun skal leves for mig, og ingen andre mennesker. I perioden hvor det var allerværst var Pias stemme i morgen og aften lydfilerne et lyspunkt, som jeg så frem til, og det hjalp mig til at gøre mit bedste fordi jeg følte at Pia var med mig og heppede på mig hele vejen. Men selvom din neurocoach er med på sidelinjen og hepper, så er der ingen andre der kan forbedre dit liv, end dig selv. Derfor hjælper neurocoaching dig med at tage magten tilbage. Hjernen er et redskab, som du kan træne til det du vil, ligesom du måske træner dine arme og ben for at blive sund og stærk. Det kræver vedholdenhed, optimisme og tillid - ikke kun til dig selv men også til din neurocoach og processen. Men resultatet er det hele værd. Lad ikke dit liv gå til spilde i offer-rollen, hvor andre mennesker eller begivenheder skal diktere dit liv. Fra en som har været det mørkeste sted, fortæller jeg dig, at der er en vej ud i lyset. Giv dig selv eller en du kender den gave, som neurocoaching er. Du vil ikke fortryde det.